Jong man sterf toe motor baksteenmuur trefDie jong man is na ‘n hospitaal gehaas, waar hy aan sy beserings dood is. (Foto: ER24) ŉ Jong man het aan sy beserings beswyk nadat die voertuig waarvan hy die bestuurder was vroeg Sondagoggend ŉ baksteenmuur in Kempton Park getref het. Ross Campbell, woordvoerder van ER24, sê die 20-jarige man het kritieke beserings opgedoen. “Paramedici van ER24, asook verskeie veiligheidsmaatskappye, die brandweer, die Ekurhuleni-metropolisie en ander private nooddienste was om 07:25 op die toneel. “Die ligte motor was op sy dak nadat dit oor die sypaadjie is en teen die baksteenmuur van ŉ sakeonderneming gebots het,” sê Campbell. Die jong man was in die voertuig vasgekeer. Campbell sê die man is op die toneel behandel waarna hy na die Tambo-gedenkhospitaal gehaas is waar hy dood is. Die polisie was op die toneel om die voorval te ondersoek.